Vuwani-matrikulante probeer inhaalMpho Rambau, ‘n Graad 12-leerder, by haar skool in Vuwani, Limpopo wat deur betogers aan die brand gesteek is. Foto: ANA Matrikulante in Vuwani in Limpopo het met programme begin om agterstallige werk in te haal nadat hulle vir byna nege weke lank skool gemis het weens gewelddadige betogings in die gebied. Ouers en leiers van die gemeenskap het ag geslaan op ŉ versoek van die onderwysersvakbond om die honderde matrikulante toe te laat om studiekampe by te woon. Die leerlinge is Sondag opgeneem by die voormalige onderwyskolleges en het Maandag met lesse begin. Stamhoof Mmbangiseni Masia van die Masia-gemeenskap het gesê die inwoners het ingestem om die leerlinge, veral matrikulante, toe te laat om aan die onderwysdepartement se program deel te neem. “Dit gaan daaroor om die Graad 12-leerlinge te red, ons het nie ŉ ander opsie nie. Dit het niks te doen met ons eise oor die nuwe munisipaliteit nie.” Inwoners het betoog oor ŉ besluit deur die munisipale afbakeningsraad om die gebied by die nuwe Malamulele-munisipaliteit in te sluit. Meer as 23 skole is tydens die betogings afgebrand of erg beskadig. Ronny Morwatsehla, provinsiale voorsitter van die onderwysersvakbond Sadou, het twee weke gelede ouers oorreed om hul kinders toe te laat om die spesiale klasse by te woon. Hy het gesê alhoewel die ouers werklike besware het, moet hulle seker maak dat die matrikulante die kampe bywoon, aangesien die tyd teen hulle tel. Naledzani Rasila, provinsiale woordvoerder van die departement van onderwys, het gesê 1 985 matrikulante is na Makhado, Tivumbeni en Seshego Mastec geneem vir die inhaalprogram. “Ons glo dit sal werk. Ons stelsel is gereed om in te haal wat ons verloor het,” het hy gesê. Rasila het bygevoeg onderwysers van die betrokke skole is ook na die kolleges gestuur om by hul leerlinge aan te sluit. Die inwoners het begin betoog toe hul aansoek in die hooggeregshof verwerp is om onder die Makhado-munisipaliteit te bly. Leerlinge in laer grade het egter gekies om by die huis te bly tot die dispuut opgelos is tussen die regering en die betrokke gemeenskappe. Inwoners beskuldig die regering daarvan dat hulle nie gekonsulteer is toe die besluit gemaak is nie. Lees alle vorige berigte oor Vuwani op Maroela Media.